Hollandia egyike annak a hét országnak, melyek részt vettek a legelső, 1956-os Eurovíziós Dalfesztiválon, ahol ők voltak az első fellépők, így hozzájuk fűződik a dalverseny legelső dala. A korai évek egyik legsikeresebb országa volt, 1975-ben már a negyedik győzelmüket érték el, ám ezalatt ugyanennyi utolsó helyet is szereztek. 1958-ban két győzelmük között házigazdaként az utolsó helyen végeztek, ez az egyetlen alkalom, hogy ez megtörtént. 1975 után hosszú ideig nem tudtak a dobogón végezni; 1998-ban álltak a legközelebb hozzá, akkor a 4. helyen végeztek. 2014-ben azonban ismét felállhattak a képzeletbeli dobogóra, mivel az elődöntő megnyerése után a 2. helyen végeztek.